लंदन: ब्रिटेन की संसद ने ‘ब्रेक्जिट विधेयक’ पारित करते हुए प्रधानमंत्री टेरीजा मे के लिए यूरोपीय संघ से ब्रिटेन की निकासी पर बातचीत शुरू करने का मार्ग प्रशस्त कर दिया है. हाउस ऑफ कॉमन्स ने कल हाउस ऑफ लॉर्डस के संशोधनों को 335-287 मतों के अंतर से खारिज कर दिया था. इन संशोधनों में सरकार से कहा गया था कि वह ब्रेक्जिट वार्ताओं की शुरूआत के तीन माह के भीतर यूरोपीय संघ के नागरिकों की स्थिति की सुरक्षा करें. उन्होंने ब्रेक्जिट के समझौते पर संसद में अर्थपूर्ण मतदान कराए जाने के आह्वान को भी 331-286 मतों के अंतर से खारिज कर दिया. इसका अर्थ यह हुआ कि यूरोपीय संघ (निकासी की अधिसूचना) विधेयक बिना किसी बदलाव के हाउस ऑफ कॉमन्स में पारित हो गया.